钦定古今图书集成/明伦汇编/家范典/第099卷 > 礼记 > 《大传》
## 钦定古今图书集成/明伦汇编/家范典/第099卷 > 礼记 > 《大传》

上治祖祢，尊尊也。下治子孙，亲亲也。旁治昆弟，合族
以食，序以昭缪，别之以礼义，人道竭矣。

〈陈注〉“治，理而正之也”，谓以礼义理正其恩之隆杀，属之戚疏也。合会族人以饮食之礼，次序族人以昭穆之位，上治、下治、旁治之道，皆有礼义之别，则人伦之道竭尽于此矣。

又

“同姓”从宗合族属；“异姓”主名治际会，名著而男女有
别。

〈陈注〉同姓，父族也。“从宗”，从大宗，小宗也。合聚其族之亲属，则无离散陵犯之事。异姓他姓之女来归者也。礼莫大于分，分莫大于名。卑者为妇，尊者为母。以妇与母之名治昏姻、交际、会合之事。名分显著，尊卑有等，然后男女有别，而无淫乱贼逆之祸也。〈大全〉东莱吕氏曰：“名著而男女有别，大扺妇人尊卑，本无定位，随其夫之尊卑尔，故所主者在名。”

又

四世而缌，服之穷也。五世袒免，杀同姓也。六世亲属
竭矣。其庶姓别于上，而戚单于下，昏姻可以通乎？

〈陈注〉四世高祖也。同高祖者服缌麻，服尽于此矣，故云“服之穷也。”“五世袒免”，谓共承高祖之父者，相为袒免而已，是减杀同姓也。六世则共承高祖之祖者，并袒免亦无矣，故曰“亲属竭”也。上，指高祖以上也。姓为正姓，氏为庶姓，故鲁姬姓而三家各自为氏，《春秋》诸国皆然，是庶姓别异于上世也。戚，亲也。单，尽也。四从兄弟恩亲已尽，各自为宗，是戚单于下也。殷人五世以后，则相与通昏，故记者设问云：“今虽周世，昏姻可以通乎？”〈大全〉严陵方氏曰：“四世者，三从之亲也，以其疏而不足于哀也，致其思而已，故服谓之缌焉。五世者，三从之外也，以其尤疏，但不袭不冠以变其吉尔，故谓之袒免焉。六世虽不变，吉可也。”

“‘系之以‘姓’而弗别”，缀之以“食’而弗殊”，“虽百世而昏姻
不通”者，《周道》然也。

〈陈注〉《周礼》大宗，百世不迁。庶姓虽别，而有本姓世系，以联系之，不可分别也。又连缀族人以饮食之礼，不殊异也。虽百世之远，无通昏之事。此周道所以为至，而人始异于禽兽者也。此是答上文设问之辞。〈大全〉长乐陈氏曰：“恩出于情，有时而可绝；义出于理，无时而可废。故六世而亲属竭者，恩之可绝也；百世而昏姻不通者，义之不可废也。然恩之有绝，其来尚矣；而义之不废，特始于周，故舜娶于尧而

“君子不以为《非礼》。” 昭公娶于吴，而君子以为不知礼，以其时之文质不同故也。

服术有六：一曰“亲亲”，二曰“尊尊”，三曰名，四曰“出入”，五
曰“长幼，六曰从服。”

〈陈注〉疏曰：“亲亲”者，父母为首；次妻、子、伯叔。“尊尊”者，君为首；次公、卿大夫名者，若伯叔母及子妇、弟妇、兄嫂之属。“出入”者，女在室为入，适人为出，及为人后者。“长幼”者，长谓成人，幼谓诸殇。“从服”者，下文六等是也。

从服有六：有属从，有徒从。有从有服而无服，有从无
服而有服。有从重而轻，有从轻而重。

〈陈注〉“属，亲属也。子从母而服母党，妻从夫而服夫党，夫从妻而服妻党”，是“属从也。徒空也，非亲属而空从之。服其党，如臣从君而服君之党，妻从夫而服夫之君，妾服妾君之党，庶子服君母之父母，子服母之君母，是徒从也。”如公子之妻为父母期，而公子为君所厌，不得服外舅外姑，是妻有服而公子无服，如兄有服而“嫂无服”，是从有服而无服也。公子为君所厌，不得为外兄弟服，而公子之妻则服之。妻为夫之昆弟无服而服娣姒，是从无服而有服也。妻为其父母期，重也。夫从妻而服之三月则为轻；母为其兄弟之子，大功重也，子从母而服之三月则为轻，此从重而轻也。公子为君所厌，自为其母练冠，轻矣，而“公子之妻为之服期”，此从轻而重也。

“自仁率亲”，等而上之，至于祖，名曰“轻”；“自义率祖”，顺而
下之，至于祢，名曰“重。”一轻一重，其义然也。

〈陈注〉疏曰：自，用也。仁，恩也。率，循也，亲父母也。等，差也。子孙若用恩爱，依循于亲，节级而上至于祖远者，恩爱渐轻，故名曰“轻”也。义主断割，用义循祖，顺而下之，至于祢，其义渐轻，祖则义重，故名曰“重”也。义则祖重而父母轻，仁则父母重而祖轻。一轻一重，宜合如是，故云“其义然也。”按《丧服条例》：“衰服表恩，若高祖之服，本应”缌麻小功，而进以齐衰，岂非为尊重而然耶？至亲以期断，而父母三年，宁不为恩深乎？

《君有合族》之道，“族人不得以其戚”戚君位也。

〈陈注〉君恩可以下施，故于族人有合聚燕饮之礼，而族人则皆臣也。不敢以族属父兄子弟之亲而上亲于君者，一则君有绝宗之道，二则以严上下之辨，而杜篡代之萌也。石梁王氏曰：“‘详《注》下文，以十一字为句，然位也’当自为句。盖族人不敢戚君者，限于位也。”〈大全〉庆源辅氏曰：“君有合族之道，亲亲，仁也，族人不得以其戚戚君，尊尊，义也。上所行者仁，下所守者义。”

“庶子不祭”，明其宗也。庶子不得为长子，三年不继祖
也。

〈大全〉朱子曰：依《大传》文，直谓非大宗则不得祭别子之为祖者，非小宗则名不得祭，其四小宗，所主之祖、祢也。其《小记》则云：“庶子不祭祢，明其宗也。”又云：“庶子不祭祖，明其宗也。”文意重复，似是衍字，而郑氏曲为之说，于不祭祢则曰：谓宗子庶子俱为下士，得立祢庙也，虽庶人亦然。则其尊宗以为本也。于不祭祖则云祢“则不祭”矣，言不祭祖者，主谓宗子庶子俱为适士，得立祖祢庙者也。“凡正礼在乎上”者，谓下正犹为庶也。族人上不戚君，下又辟宗，乃后能祖序，而疏亦从之。上条云，祢适故得立祢庙，故祭祢；祢庶故不得立祢庙，故不得祭祢，明其有所宗也。下条云庶子适子，俱是人子，并宜供养，而适子蒸尝，庶子独不祭者，正是推本崇适，明有所宗也。又云父庶即不得祭父，何假言祖而言不祭祖？故知是宗子庶子俱为适士。适子得立二庙，自祢及祖，是适宗子得立祖庙祭之而已，是祖庶虽俱为适士，得自立祢庙，而不得立祖庙祭之也。“正体”谓祖之适也。“下正”谓祢之适也。虽为祢适，而于祖犹为庶，故祢“适谓之为庶也。”五宗悉然，今姑从之，然恐不如《大传》语虽简而事反该悉也。

别子为祖，继别为宗，继祢者为小宗有百世不迁之
宗，有五世则迁之宗。百世不迁者，别子之后也。宗其
继别子之所自出者，百世不迁者也。宗其继高祖者，
五世则迁者也。尊祖故敬宗，敬宗尊祖之义也。

〈陈注〉“宗其继别子者，百世不迁者也之所自出”四字，朱子曰：“衍文也。”凡大宗族人与之为绝族者，五世外皆为之齐衰三月。母、妻亦然。为小宗者则以本亲之服服之。馀并见前篇。〈大全〉长乐陈氏曰：“大宗则一，故虽至于五世之外，犹为之齐衰三月，此所谓百世不迁也。小宗则有四者：继祢而兄弟宗之，为之服期年；有继祖而同堂宗之，为之服九月；有继曾祖而再从宗之，为之服五月；有继高祖者而三从宗之，为之服三月；至于四从，亲属尽绝，则不为之服。此所谓五世则迁者也。盖大宗始祖之”亲“始

祖之庙以义立，而百世不毁。小宗，高祖之统。高祖之庙以恩立，而五世则迁。以其庙之迁不迁之不同，故其宗所以易，不易之不齐也。凡此皆卿大夫之制。至于公子，则具下文。东莱吕氏曰：“尊祖故敬宗，敬宗，尊祖之义也。盖诸侯必敬宗子者，以宗子是祖之嫡尊，所以自来，故敬嫡也。”

有小宗而无大宗者，有大宗而无小宗者，有无宗亦
莫之宗者，《公子》是也。

〈陈注〉“君无适昆弟，使庶兄弟一人为宗以领公子，其礼亦如小宗，此之谓有小宗而无大宗也。君有适昆弟，使之为宗以领公子，更不得立庶昆弟为宗，此之谓有大宗而无小宗也。”若公子止一人，无他公子可为宗，是无宗也。则亦无他公子宗于己矣，此之谓“无宗亦莫之宗也。”前所论宗法，是通言卿大夫小宗之制，此则专言国君之子，上不得宗君，下未为后世之宗，有此三事也。〈大全〉程子曰：“凡言宗者，以祭祀为主，言人宗于此而祭祀也。别子为祖，上不敢宗诸侯，故不祭。下亦无人宗之，此无宗亦莫之宗也。别子之嫡子，即继父为大宗，此有大宗而无小宗也。别子之诸子，祭其别子，别子虽是祖，然是诸子之祢。继祢者为小宗，此有小宗而无大宗也。有小宗而无大宗，此句极难理会。盖本是大”宗之祖，别子之诸子，祢之却是祢也。

《公子有宗道》。公子之公，为其士大夫之庶者，宗其士
大夫之适者，公子之宗道也。

〈陈注〉此又申言公子之宗道。“公子之公”，谓公子之适兄弟为君者为其庶兄弟之为士为大夫者，立适公子之为士大夫者为宗，使此庶者宗之，故云“宗其士大夫之适者”，此适是君之同母弟，适夫人所生之子也。

《绝族无移服》，亲者属也；

〈陈注〉三从兄弟同高祖，故服缌麻；至四从则族属绝，无延及之服矣。“移”读为“施”，在旁而及之曰施。服之相为以有亲，而各以其属为之服耳，故云“亲者属也。”〈大全〉严陵方氏曰：“九族之外谓之绝族，以其恩至此绝故也。有恩则有服，以其恩绝故无施服也。夫以卑而属尊，以幼而属长，以庶而属嫡，以旁而属正，亲亲之道如斯而已。故曰亲者属也，族绝即非其所属。”

自仁率亲，等而上之至于祖；自义率祖，顺而下之至
于祢。是故人道亲亲也，亲亲故尊祖，尊祖故敬宗，敬
宗故收族，收族故宗庙严，宗庙严故重社稷，重社稷
故爱百姓，爱百姓故刑罚中，刑罚中故庶民安，庶民
安故财用足，财用足故百志成，百志成故礼俗刑，礼
俗刑然后乐。《诗》云：“不显不承，无斁于人。”斯此之谓也。

〈陈注〉祖之迁者逾远，宗之继者无穷，必知尊祖，乃能敬宗，收不离散也。宗道既尊，故族无离散，而祭祀之礼严肃。内严宗庙之事，故外重社稷之礼。知社稷之不可轻，则知百官族姓之当爱。官得其人，则刑不滥而民安其生，安生乐业而食货所资，上下俱足。有恒产者有恒心，仓廪实而知礼节，故非心邪念不萌，而百志以成，乖争陵犯不作而礼俗一致。“刑”，犹成也。如此则协气嘉生，熏为太和矣，岂不可乐乎！《诗周颂清庙》之篇，言文王之德，岂不光显乎？岂不见尊奉于人乎？无厌斁于人矣。引此以喻人君自亲亲之道推之，而家而国而天下，至于礼俗大成，其可乐者亦无有厌斁也。